Raymond Davis
Raymond Davis, 14.10.1914-31.5.2006, amerikansk kemiker, ansat ved Brookhaven National Laboratory 1948-84, siden tilknyttet University of Pennsylvania. Davis ydede sine væsentligste bidrag i grænseområdet mellem fysik og kemi og var bl.a. med til at analysere månestøv fra den første månelanding med Apollo-11. Ved hjælp af en stor tank med over 3.500.000 liter perkloretylen i en underjordisk mine i South Dakota målte Davis igennem flere årtier strømmen af elektron-neutrinoer fra Solen. Det målte antal var for lavt, i klar modstrid med accepterede teorier for neutrinoproduktion i Solen. Skønt resultatet var kontroversielt, kunne ingen se fejl ved eksperimentet. Den åbenlyse konklusion ville være, at neutrinoerne ikke forsvandt på vej til Jorden fra Solen, men skiftede type (kun elektron-neutrinoer blev detekteret i eksperimentet). Først med nye og uafhængige eksperimenter som Kamiokande og Super-Kamiokande i Japan kunne denne hypotese verificeres. For sit arbejde med neutrino-detektion modtog Davis s.m. Koshiba Masatoshi og R. Giacconi nobelprisen i fysik i 2002.